## Deklaracija o zaštiti okoliša u Republici Hrvatskoj

### NN 34/1992 (17.6.1992.), Deklaracija o zaštiti okoliša u Republici Hrvatskoj

# SABOR REPUBLIKE HRVATSKE

Na temelju članka 2. Ustava Republike Hrvatske, Sabor Republike Hrvatske,
na Skupnoj sjednici svih vijeća, 5. lipnja 1992. godine, a polazeći od:

- opredjeljenja da su očuvanje prirode i čovjekova okoliša za Republiku
Hrvatsku najviše vrednote ustavnog poretka,

- predstojeće obnove, teškim ratnim razaranjima, uništenih dijelova
okoliša suverene i samostalne Republike Hrvatske i uravnoteženoga gospodarskog
razvitka naspram očuvanja prirodne baštine, te

- okolnosti da Republika Hrvatska, u proteklim desetljećima nije mogla
u dovoljnoj mjeri štititi i promicati ukupne vrijednosti svoga nacionalnog
prostora donosi

## DEKLARACIJU

### o zaštiti okoliša u Republici Hrvatskoj

I.

Republika Hrvatska u svijetu prepoznatljiva kao zemlja izrazito bogata
raznolikim prirodnim vrijednostima kao što su primorje i otoci, plodna
tla, vode i vodotoci, samonikle šume te brojne jedinstvene i svjetski priznate
ljepote opredjeljuje se za gospodarski održiv razvitak temeljen na opstojnoj
poljoprivredi i šumarstvu, pomorstvu i turizmu te gospodarsku i industriji
zasnovanoj na ekološki dopustivim tehnologijama.

II.

Republika Hrvatsha je svjesna opasnosti da bi nedovoljno osmišljena
obnova i gospodarski razvitak mogli povećati uništavanje okoliša.

Republika Hrvatsha je odlučna u cijelosti osigurati uravnotežen ekološki
i gospodarski razvitak u cilju trajnog očuvanja nacionalne baštine za sadašnje
i buduće generacije i provedbe ustavnog prava hrvatskih državljana na zdrav
život, dostojnog standarda, u očuvanom okolišu.

III.

Na temelju polaznih odrednica utvrđenih ovom Deklaracijom Republika
Hrvatska je odlučna ustrajati na izgradnji pravnog sustava sukladno međunarodnim
ugovorima i standardima europske i svjetske zajednice, kojim će u potpunosti
osigurati trajnu. sustavnu i učinkovitu zaštitu okoliša.

Slijedom toga Republika Hrvatska će:

- racionalno gospodariti tlom, značajnim prirodnim bogatstvom, u cilju
proizvodnje hrane, i to provedbom stroge zaštite, odnosno zabranom prenamjene
visokoplodnog tla u nepoljoprivredne, a posebice građevinske svrhe; unapređivanjem
nižih kategorija tala; privođenjem zapuštenih površina poljoprivrednoj
proizvodnji, te strogom kontrolom primjene pesticida i ostalih sredstava
za zaštitu bilja;

- racionalno gospodariti šumama koje obuhvaća osobito: uzgoj šuma, sanaciju
degradiranih šuma, te sustavno obnavljanje uništenih šuma, čime će se spriječiti
daljnje

propadanje i uništavanje šuma bez obzira na uzrok ("kisele kiše",
nekontrolirana sječa, požari, ratna razaranja);

- provoditi mjere očuvanja kvalitete zraka u svim područjima, a posebice
u ugroženim gradskim i industrijskim središtima, u cilju zdravlja ljudi
i kvalitete života, utvrditi donje granice dopuštenih vrijednosti onečišćenja
svim polutantima iz postojećih zagađivača (prvenstveno iz elektroenergetskih
objekata, koksara, cementara i sl.), uključujući i zaštitu od buke;

- zaštititi sva izvorišta pitke vode, kvalitetu voda zadržati u Zakonom
propisanim kategorijama, provedbom jedinstvenih mjera pročišćavanja otpadnih
voda, gradnjom vodoopskrbnog i kanalizacijskog sustava, te hidroenergetske
objekte graditi, u pravilu, samo na one u funkciji zaštite podzemnih voda
i zaštite od poplava, čime će se pučanstvu dugoročno osigurati pitka voda
- strateško prirodno dobro;

- provesti neodložne mjere zaštite priobalja i podmorja Jadrana, s tim
da se sprijeći njegovo daljnje onečišćavanje, s kopna i brodova i očuva
bogatstvo flore i faune u cilju njihovog ukljućivanja u projekte podmorskih
parkova, osmišljeno gospodariti turističkim prostorom priobalja i otoka,
što će omogućiti skladan i učinkovit razvitak turizma, ne smanjujući vrijednost
i privlačnosti jadranskog krajolika. U tome cilju utvrdit će se privatne
mogućnosti jadranskog prostora i uspostavi pravila ponašanja njegovih korisnika
ukljućujući i strogi nadzor gradnje marina;

- bdjeti nad očuvanjem spomeničke kulturne baštine i temeljnih vrijednosti
prirodnoga nacionalnog blaga (nacionalni parkovi, parkoviprirode, šumske
parkovne vegetacije, hortikulturni spomenici, prirodna staništa rijetkih
vrsta flore i faune) od neprimjerenog korišćenja i upravljanja, te zatražiti
angažiranje snaga UNPROFOR-a na sprečavanju daljnjih oštećenja na zaštićenim
objektima, registriranim kao dio svjetske spomeničke i prirodne baštine:

- prenijeti težište upravljanja otpadom sa mjera orijentiranih na posljedice
na mjere orijentiranih na uzroke, vodei se slijedećom hijerarhijom ciljeva:
sprećavanje nastajanja otpada; reciklaža i ponovno korištenje kao sekudarne
sirovine, te sigurno odlaganje ostatka koji se ne moe upotrijebiti, čime
bi se osigurala učinkovita zaštita okoliša, zabraniti uvoz opasnog otpada,
smanjiti i kontrolirati transport opasnog otpada, te utvrditi mjere za
sanaciju dosadašnjeg nekontroliranog odlaganja.

IV.

Sva opredjeljenja glede zaštite pojedinih dijelova eko sustava objedinit
će se novim prostorno-planskim dokumentima Republike Hrvatske u cilju optimalnog
i racionalnog korištenja prostora za određene namjene.

Na temelju sveobuhvatnih procjena vrijednosti postoječeg stanja u prostoru
pristupiti cjelovitom planiranju, uređivanju i zaštiti prostora, obnovi
razorenih urbanih i ruralnih naselja, gradnji prometnica, očuvajući ambijentalna
i pejsažna obilježja

V.

Republika Hrvatska, suverena, samostalna i međunarodno priznata država
ratificirat će, odnosno pristupiti međunarodnim ugovorima iz područja zaštite
okoliša. Na taj način zadovoljit će se sve pretpostavke za djelotvorniju
suradnju s međunarodnim organizacijama glede stručne i financijske potpore
u provedbi mjera zaštite okoliša.

Republika Hrvatska će evidentirati i procijeniti štete učinjene okolišu,
ratnim razaranjima, te zatražiti stručnu i materijalnu potporu za obnovu
prirodnih dobara, a posebice onih koja su dio svjetske prirodne baštine.

VI.

Republika Hrvatska opredjeljujući se za tržišno gospodarstvo, pretvorbu
društvenog vlasništva i poticanje poduzetništva istodobno zadržava pravo,
nužnim mjerama, ograničiti i nadzirati upravljanje prirodnim vrijednostima
osobitog nacionalnog interesa.

Republika Hrvatska će gospodarsku pretvorbu usmjeriti investicijskim
odlukama, u pravce od živog razvitka i to zabranom ulaganja kapitala u
proizvodnju "prljavim tehnologijama" te posebnim stimulativnim
mjerama u vidu poreznih i carinskih olakšica poticati ekološki prihvatljive
tehnologije.

U postupku odlučivanja o investicijskim ulaganjima obvezatno će se ukljućiti
procjena utjecaja svake intervencije na okoliš.

Republika Hrvatska će u procesu pretvorbe vlasništva utvrditi obveze
i dužnosti dosadašnjeg i novog vlasnika, glede ranije učinjenih šteta na
okolišu, te obveze novoga vlasnika u provedbi daljnjih mjera zaštite.

Republika Hrvatska će svojom trajnom opredjeljenošću za očuvanje okoliša
provoditi energetsku politiku u pravcu energetske efikasnosti koja promiče
postupno uvođenje obnovljivih izvora energije kao što su sunce, vjetar,
morski valovi i bio-plin.

VII.

Republika Hrvatska će osigurati provedbu ove deklaracije uspostavom
zasebnog i stručnog ministarstva za zaštitu okoliša i prostornog uređenj,
funkcionalno povezanog s tijelima lokalne uprave i samouprave.

Pored toga, Republika Hrvatska je odlučna uvesti materijalnu i krivičnu
odgovornost za one koji ugrožavaju i uništavaju prirodne vrijednosti i
čovjekov okoliš i postupno će uvesti odgovarajuće naknade za narušavanje
okoliša, prema načelu zagadivač plaća, čime će se stvoriti financijske
pretpostavke za obnovu i unapređenje devastiranog okoliša.

VIII.

Od izuzetnog je dugoročnog značenja da se u duhu očuvanja okoliša, pod
motom - misli globalno, djeluj lokalno - unaprijede planovi i programi
sih razina odgoja i obrazovanja.

Republika Hrvatska priznaje pravo pojedincu da zna i da ima pristup
najnovijim informacijama o stanju prirodnog okoliša i prirodnih resursa,
pravo da bude konzultiran i da sudjeluje u odlučivanju o aktivnostima koje
će imati značajan utjecaj na okoliš, te pravo na zakonska sredstva i naknadu
za one čije je zdravlje ili okoliš bio ili može biti ozbiljno ugrožen.

Republika Hrvatska će promicati temeljna načela ove Deklaracije dajući
potporu svim udruženjima koja unapreduju zaštitu okoliša, a isto tako,
zadaća je svih sredstava javnog priopćavanja te udruženja da u sklopu svojih
djelatnosti razvijaju ekološku svijest.

Klasa: 351-02/92-02/05

Zagreb, 5. lipnja 1992.

SABOR REPUBLIKE HRVATSKE

Predsjednik Sabora

**dr. Žarko Domljan, v. r.**

Ostalo, NN 34/1992-865
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)